Document ID: 32012R0354

ΚΑΝΟΝΙΣΜΌΣ (ΕΕ) αριθ. 354/2012 ΤΟΥ ΣΥΜΒΟΥΛΊΟΥ
της 23ης Απριλίου 2012
για την τροποποίηση του κανονισμού (ΕΚ) αριθ. 765/2006 σχετικά με περιοριστικά μέτρα όσον αφορά τη Λευκορωσία
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 215,
Έχοντας υπόψη την απόφαση 2012/212/ΚΕΠΠΑ του Συμβουλίου, της 23η Απριλίου 2012, για την τροποποίηση της απόφασης 2010/639/ΚΕΠΠΑ σχετικά με περιοριστικά μέτρα κατά της Λευκορωσίας (1),
Έχοντας υπόψη την κοινή πρόταση της Ύπατης Εκπροσώπου της Ένωσης για θέματα εξωτερικής πολιτικής και πολιτικής ασφαλείας και της Ευρωπαϊκής Επιτροπής,
Εκτιμώντας τα ακόλουθα:
(1)
Ο κανονισμός (ΕΚ) αριθ. 765/2006 (2) προβλέπει τη δέσμευση των περιουσιακών στοιχείων του Προέδρου Λουκασένκο και ορισμένων αξιωματούχων της Λευκορωσίας, καθώς επίσης και προσώπων υπεύθυνων για σοβαρές παραβιάσεις των ανθρώπινων δικαιωμάτων ή για την καταστολή της κοινωνίας των πολιτών και της δημοκρατικής αντιπολίτευσης, και προσώπων και οντοτήτων που ευεργετούνται από το καθεστώς Λουκασένκο ή το υποστηρίζουν.
(2)
Με την απόφαση του 2012/212/ΚΕΠΠΑ, το Συμβούλιο έχει αποφασίσει ότι θα πρέπει να δοθεί εξαίρεση της δεσμεύσεως περιουσιακών στοιχείων, ώστε να διασφαλιστεί ότι θα διατεθούν κεφάλαια ή οικονομικοί πόροι για επίσημους σκοπούς διπλωματικών αποστολών ή προξενικών υπηρεσιών ή διεθνών οργανισμών που χαίρουν ασυλίας σύμφωνα με το διεθνές δίκαιο.
(3)
Το μέτρο αυτό εμπίπτει στο πεδίο εφαρμογής της Συνθήκης και απαιτείται, επομένως, κανονιστική δράση στο επίπεδο της Ένωσης προκειμένου να εφαρμοστεί, για να διασφαλισθεί μεταξύ άλλων η ομοιόμορφη εφαρμογή του από τους οικονομικούς φορείς όλων των κρατών μελών.
(4)
Ο κανονισμός (ΕΚ) αριθ. 765/2006 θα πρέπει επομένως να τροποποιηθεί αναλόγως,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στον κανονισμό (ΕΚ) αριθ. 765/2006, παρεμβάλλεται το ακόλουθο άρθρο:
«Άρθρο 4β
Κατά παρέκκλιση του άρθρου 2, οι αρμόδιες αρχές των κρατών μελών, όπως αναφέρονται στους δικτυακούς τόπους που απαριθμούνται στο παράρτημα II, δύνανται να εγκρίνουν, υπό προϋποθέσεις που θεωρούν κατάλληλες, την αποδέσμευση ορισμένων δεσμευμένων κεφαλαίων ή οικονομικών πόρων ή τη διάθεση ορισμένων δεσμευμένων κεφαλαίων ή οικονομικών πόρων, εφόσον κρίνουν ότι τα κεφάλαια ή οι οικονομικοί πόροι χρειάζονται για επίσημους σκοπούς διπλωματικών αποστολών ή προξενικών υπηρεσιών ή διεθνών οργανισμών που χαίρουν ασυλίας σύμφωνα με το διεθνές δίκαιο.».
Άρθρο 2
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Λουξεμβούργο, 23 Απριλίου 2012.

Labels: 18
15
5